ดอลล์อ่อนค่า ความเห็นเจ้าหน้าที่เฟดสกัดกระแสขึ้นดอกเบี้ยปีนี้
ดอลลาร์สหรัฐปรับตัวลงเมื่อเทียบสกุลเงินหลักส่วนใหญ่เมื่อคืนนี้ (12 ต.ค.) เนื่องจากนักลงทุนเริ่มไม่เชื่อมั่นว่าธนาคารกลางสหรัฐ (FED) จะปรับขึ้นอัตราดอกเบี้ยภายในปีนี้ หลังจากเจ้าหน้าที่เฟดหลายรายได้ออกมาแสดงท่าทีไม่เห็นด้วยกับการที่เฟดจะรีบเร่งปรับขึ้นอัตราดอกเบี้ย
13 ต.ค. 2558

สำนักข่าวอินโฟเควสท์รายงานว่า ค่าเงินยูโรอ่อนค่าเมื่อเทียบดอลลาร์สหรัฐที่ระดับ 1.1361 ดอลลาร์สหรัฐ จาก 1.1363 ดอลลาร์สหรัฐ ขณะที่เงินปอนด์เพิ่มขึ้นที่ 1.5344 ดอลลาร์สหรัฐ จากระดับ 1.5334 ดอลลาร์สหรัฐ
ค่าเงินดอลลาร์สหรัฐปรับตัวลงเทียบกับสกุลเงินเยนที่ 119.99 เยน จาก 120.28 เยน และเพิ่มขึ้นเมื่อเทียบกับฟรังก์สวิสที่ระดับ 0.9627 ฟรังก์ จาก 0.9608 ฟรังก์ ขณะที่ค่าเงินดอลลาร์ออสเตรเลียปรับขึ้นเมื่อเทียบกับดอลลาร์สหรัฐที่ระดับ 0.7361 ดอลลาร์สหรัฐ จากระดับ 0.7329 ดอลลาร์
ดอลลาร์สหรัฐได้รับแรงกดดันจากมุมมองเชิงลบของบรรดาเจ้าหน้าที่เฟดที่มีต่ออัตราเงินเฟ้อในระยะใกล้ รวมทั้งข้อมูลจ้างงานเมื่อเร็วๆนี้ที่เพิ่มขึ้นน้อยกวาคาดการณ์ ซึ่งยังคงสกัดกระแสคาดการณ์เกี่ยวกับการเริ่มปรับขึ้นอัตราดอกเบี้ยของเฟดในช่วงไม่กี่เดือนข้างหน้านี้
ในช่วงสุดสัปดาห์ที่ผ่านมา นายสแตนลีย์ ฟิสเชอร์ รองประธานเฟด เปิดเผยว่า เฟดมีท่าทีที่ระมัดระวังเกี่ยวกับการปรับขึ้นอัตราดอกเบี้ย โดยอยู่ระหว่างการประเมินสถานการณ์ในต่างประเทศ และผลกระทบต่อกลุ่มตลาดเกิดใหม่ โดยนายฟิสเชอร์กล่าวว่า แถลงการณ์ของเฟดเมื่อเร็วๆ นี้มีการแสดงความคิดเห็นเกี่ยวกับสถานการณ์เศรษฐกิจในต่างประเทศมากกว่าเดิม เนื่องจากภาวะเศรษฐกิจในต่างปรแทศมีผลต่อเศรษฐกิจของสหรัฐ ทั้งในด้านการส่งออกและนำเข้า
รองประธานเฟดระบุว่า เฟดตระหนักว่าการตัดสินใจปรับขึ้นดอกเบี้ยของเฟดอาจส่งผลไปทั่วโลก เนื่องจากจะทำให้ดอลลาร์สหรัฐแข็งค่าและส่งผลให้เงินทุนหลั่งไหลออกจากตลาดเกิดใหม่ ขณะเดียวกัน นายชาร์ลส์ อีแวนส์ ประธานเฟด สาขาชิคาโก กล่าวเมื่อวานนี้ว่า เฟดไม่ควรรีบเร่งในกระบวนการปรับขึ้นอัตราดอกเบี้ย
“กำหนดเวลาในการปรับขึ้นอัตราดอกเบี้ยเป็นครั้งแรกของเฟดมีความสำคัญสำหรับผมน้อยกว่าแนวทางการดำเนินนโยบายอัตราดอกเบี้ยในกระบวนการปรับนโยบายสู่ภาวะปกติ” นายอีแวนส์กล่าว